DOI: 10.14457/tu.the.2023.1151
title: การประเมินผลโครงการพัฒนาระบบการจดทะเบียนสิทธิและนิติกรรมต่างสำนักงาน (ออนไลน์) ของสำนักงานที่ดินกรุงเทพมหานครและสาขาสังกัดกรมที่ดิน

description: การศึกษาค้นคว้าอิสระในครั้งนี้ ใช้วิธีการศึกษาด้วยการวิจัยแบบผสม มีวัตถุประสงค์เพื่อประเมินโครงการโดยใช้ตัวแบบการประเมินผล CIPP Model เพื่อศึกษาปัญหา อุปสรรค หรือปัจจัยส่งเสริมความสำเร็จและแนวทางการพัฒนาประสิทธิภาพและประสิทธิผล ในโครงการพัฒนาระบบการจดทะเบียนสิทธิและนิติกรรมต่างสำนักงาน (ออนไลน์) และเพื่อนำผลการประเมินโครงการฯ จัดทำเป็นข้อเสนอแนะเชิงนโยบาย และนำเสนอต่อหน่วยงานที่เกี่ยวข้องเพื่อนำไปพัฒนาและปรับปรุงการดำเนินโครงการ ต่อไป โดยกลุ่มตัวอย่างที่ใช้ในการศึกษาประกอบด้วย กลุ่มผู้ปฏิบัติงานและกลุ่มผู้บริหารที่มีประสบการณ์ด้านการดำเนินงานตามโครงการฯ จำนวน 14 คน และประชาชนผู้ใช้บริการโดยเป็นกลุ่มตัวอย่างจำนวน 300 คน เก็บข้อมูลใช้วิธีการสัมภาษณ์เชิงลึกและแบบสำรวจความพึงพอใจ รวมถึงการศึกษาจากเอกสารที่เกี่ยวข้อง เพื่อให้สามารถประเมินผลโครงการและเสนอข้อเสนอแนะที่เป็นประโยชน์ต่อหน่วยงานที่เกี่ยวข้อง ผลการศึกษาพบว่า ผลการประเมินการดำเนินโครงการพัฒนาระบบการจดทะเบียนสิทธิและนิติกรรมต่างสำนักงาน (ออนไลน์) โดยใช้ตัวแบบการประเมินผล CIPP Model (1) ด้านสภาพแวดล้อม มีความสอดคล้องกับนโยบาย แผนงาน วัตถุประสงค์ของโครงการฯ และบริบทในการนำไปปรับใช้ในพื้นที่ รวมถึงสอดคล้องกับเป้าหมายของกรมที่ดินในด้านการพัฒนาคุณภาพชีวิตของประชาชน การยกระดับฐานข้อมูลและการให้บริการของหน่วยงานรัฐ และการตอบสนองต่อความต้องการของประชาชน (2) ปัจจัยนำเข้า มีความพร้อมต่อการปฏิบัติงาน และมีทรัพยากรที่เพียงพอต่อการดำเนินงานตามแนวทางและแบบแผนของโครงการฯ ได้(3) กระบวนการของโครงการฯ เป็นไปตามแนวทางและแบบแผน สามารถบรรลุเป้าหมายและวัตถุประสงค์ได้ และ (4) ผลผลิต จากสถิติจำนวนผู้ใช้บริการที่เพิ่มสูงขึ้นอย่างต่อเนื่อง เป็นผลมาจากการบอกต่อของประชาชน และการประชาสัมพันธ์ของหน่วยงาน และในด้านการประเมินผลการดำเนินโครงการฯ พบว่า ด้านข้อมูลทั่วไป กลุ่มตัวอย่างส่วนใหญ่เป็นเพศชาย มีอายุระหว่าง 26 - 40 ปี ประกอบอาชีพหน่วยงานภาคเอกชน และส่วนใหญ่เคยใช้บริการโครงการฯ ที่สาขากรุงเทพมหานคร มีความถี่ในการใช้บริการ 1 - 2 ครั้ง ด้านการประเมินผลการดำเนินโครงการฯ พบว่า กลุ่มตัวอย่างส่วนใหญ่เคยเข้ามาติดต่อด้านการขายมีความพึงพอใจต่อการใช้บริการในภาพรวมในระดับมากที่สุด โดยมีความพึงพอใจในด้านการดำเนินการอย่างชัดเจนและเป็นรูปธรรมในสัดส่วนที่มากที่สุด ต่อมาในด้านความพึงพอใจต่อการดำเนินการตามโครงการฯ กลุ่มตัวอย่างส่วนใหญ่เห็นว่าโครงการฯ ดังกล่าวจะเป็นประโยชน์ต่อทุกคนในระดับมากที่สุด โดยมีความพึงพอใจในด้านการมีความรู้ความเข้าใจในการติดต่อขอรับบริการในสัดส่วนที่มากที่สุด และผลความพึงพอใจเชิงคุณภาพ พบว่าจากการใช้ตัวแบบการประเมินผล CIPP Model สามารถสรุปการประเมินได้ว่า การดำเนินงานโครงการฯ ได้รับความพึงพอใจทั้งในด้าน หน่วยงานที่เกี่ยวข้องในด้านการดำเนินงาน ประชาชนมีความพึงพอใจต่อบริการที่ได้รับ และมีโอกาสสำหรับการขับเคลื่อนและพัฒนาต่อยอดได้ต่อไป แนวทางการพัฒนาเพื่อแก้ไขปัญหาในการขับเคลื่อนโครงการพัฒนาระบบการจดทะเบียนสิทธิและนิติกรรมต่างสำนักงาน (ออนไลน์) ได้แก่ (1) การยกระดับการให้บริการในรูปแบบอิเล็กทรอนิกส์เต็มรูปแบบ เช่น การอำนวยความสะดวกให้ประชาชนไม่ต้องเดินทางมาใช้บริการ ณ สำนักงาน หรือการลงลายมือชื่อแบบอิเล็กทรอนิกส์ เป็นต้น (2) การเพิ่มพื้นที่สำหรับการเก็บข้อมูลมหาศาลโดยใช้ฐานข้อมูลขนาดใหญ่ (Big Data) เพื่อให้มีความเพียงพอและปลอดภัยต่อข้อมูล อีกทั้งมีคุณสมบัติอื่นที่นอกเหนือจากการเก็บข้อมูลด้วย นั่นคือการวิเคราะห์พฤติกรรมข้อมูลเพื่อให้สามารถเป็นประโยชน์ต่อการพัฒนาฐานข้อมูลต่อไปได้ และ (3) การพัฒนาศักยภาพของบุคลากรอย่างเข้มข้นและต่อเนื่อง